LEGISLATÍVNA  RADA  VLÁDY

    SLOVENSKEJ  REPUBLIKY                                                                               
                                                                                                         Na rokovanie  vlády SR

                                                                                                         Dňa  21. októbra  2015
                                                                                                         K materiálu č. 33512/2015
                                                                                                         K bodu č. 5
S  T  A  N  O V  I  S  K O

k  návrhu poslanca Národnej rady Slovenskej republiky Pavla Pavlisa na vydanie zákona, ktorým sa mení a dopĺňa zákon č. 98/1987 Zb. o osobnom príspevku baníkom v znení neskorších predpisov (tlač 1753)
I
          Návrh poslanca Národnej rady Slovenskej republiky Pavla Pavlisa na vydanie zákona, ktorým sa mení a dopĺňa zákon č. 98/1987 Zb. o osobitnom príspevku baníkom v znení neskorších predpisov (tlač 1753) na rokovanie vlády Slovenskej republiky predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky minister hospodárstva  Slovenskej republiky Vazil Hudák.
II
Cieľom predloženého návrhu zákona je ustanovenie mechanizmu, ktorým sa zabezpečí zohľadnenie celej doby výkonu zamestnania v baníctve so stálym pracoviskom v podzemí v hlbinných baniach na území Slovenskej republiky, a to zvýšením zákonom ustanovenej „základnej“ sumy osobitného príspevku baníkom za obdobie  zamestnania prevyšujúce minimálnu dobu  zamestnania potrebnú na vznik nároku na osobitný príspevok v „základnej“ výške v závislosti na dobe zamestnania a zároveň sa navrhuje zavedenie každoročnej valorizácie sumy osobitného príspevku baníkom. Navrhované zvýšenie osobitného príspevku by malo zároveň prispieť k tomu, aby skúsení baníci zotrvali aj po splnení minimálnych podmienok nároku na osobitný príspevok vo svojom zamestnaní.
Predložený návrh zákona je podľa predkladateľa v súlade s Ústavou Slovenskej republiky, so zákonmi Slovenskej republiky, ako aj medzinárodnými zmluvami, ktorými je Slovenská republika viazaná a s predpismi Európskej únie. 

Predložený návrh zákona podľa predkladateľa má priamy vplyv na verejné financie -  v roku 2016 na úrovni 157 641,71 eur,  v roku 2017 na úrovni 244 483,87 eur a v roku 2018 na úrovni 369 105,27 eur.
Návrh zákona bol prerokovaný s Ministerstvom práce, sociálnych vecí a rodiny Slovenskej republiky a s Ministerstvom financií Slovenskej republiky. Návrh zákona nebol predmetom riadneho medzirezortného pripomienkového konania z dôvodu naliehavosti v termíne, ktorý neumožňuje dodržať lehotu sedem pracovných dní, t. j. Ministerstvo hospodárstva Slovenskej republiky ako predkladateľ návrhu na rokovanie vlády Slovenskej republiky neprerokoval svoje stanovisko k predmetnému poslaneckému návrhu zákona v pripomienkovom konaní podľa čl. 24 Legislatívnych pravidiel vlády Slovenskej republiky.
 Ministerstvo hospodárstva Slovenskej republiky k predloženému návrhu zákona neuplatnilo žiadne pripomienky a odporúča vláde Slovenskej republiky vysloviť                       s predloženým návrhom poslanca  súhlas.
III
Legislatívna rada vlády Slovenskej republiky prerokovala predložený návrh zákona na svojom zasadnutí dňa 20. októbra 2015 a odporučila vláde Slovenskej republiky vysloviť s predloženým návrhom zákona súhlas s pripomienkami uvedenými v časti IV tohto stanoviska.
IV
Návrh 
Stanovisko

vlády Slovenskej republiky
k návrhu poslanca Národnej rady Slovenskej republiky Pavla Pavlisa  na vydanie zákona, ktorým sa mení a dopĺňa zákon č. 98/1987 Zb. o osobnom príspevku baníkom v znení neskorších predpisov (tlač 1753)
Vláda Slovenskej republiky  s ú h l a s í  s návrhom poslanca Národnej rady Slovenskej republiky Pavla Pavlisa na vydanie zákona, ktorým sa mení a dopĺňa zákon           č. 98/1987 Zb. o osobitnom príspevku baníkom v znení neskorších predpisov (tlač 1753)         s tým, že k nemu uplatňuje tieto pripomienky:

K Čl. I
K bodu 1
1. V § 2 ods. 1 uvádzacej vete je potrebné slová „ak tento zákon neustanovuje inak“ nahradiť slovami „ak odseky 2 až 4 neustanovujú inak“.
2. V § 2 ods. 1 až 4, § 3 ods. 1 písm. a), § 5 ods. 4 a 8 a v prílohe je potrebné slová „so stálym pracoviskom“ nahradiť slovami „s miestom výkonu práce na stálom pracovisku“.
3. V § 2 ods. 1 písm. b)  je potrebné na začiatok vložiť slová „ukončila doterajšiu prácu“ a na konci vypustiť slová „nesmie vykonávať doterajšiu prácu“.
4. V § 3 ods. 1 uvádzacej vete je potrebné  prehodnotiť a vypustiť slová „ak tento zákon neustanovuje inak“.  
5. V § 3 ods. 1 písm. c) je potrebné slovo „doplácania“ nahradiť slovom „doplatku“.
6. V § 3 ods. 1 písm. c), d), e) a h) je potrebné slová „vo vyššej alebo v rovnakej výške“ nahradiť slovami „vo vyššej sume alebo v rovnakej sume“.
K bodom 5 a 6
7. Tieto novelizačné body je potrebné upraviť do novelizačných bodov takto:
„5. V § 5 ods. 9 a 10 uvádzacej vete sa slová „§ 2 ods. 5“ nahrádzajú slovami „§ 2 ods. 4“.

  6. V § 5 ods. 9 písm. a) a b)  a ods. 10 písm. b) sa  slová „v baníctve“ nahrádzajú slovami 

      „v zamestnaní v baníctve“.

  7. V § 5 ods. 9 písm. a) a b) sa za slovom „republiky“ vypúšťa čiarka  a vypúšťajú sa 
       slová „v ktorom je možné dosiahnuť najvyššiu prípustnú expozíciu“.

  8. V § 5 ods. 10 uvádzacej vete sa slová „prechodu do iného“ nahrádzajú slovom

     „skončenia“ a v písmenách  a) a b) sa za slovom „republiky“ vypúšťa čiarka 
     a vypúšťajú sa slová „v ktorom možno dosiahnuť najvyššiu prípustnú expozíciu“.“. 
K bodu 10
8. V § 5 ods. 14 je potrebné slovo „výškach“ nahradiť slovom „sumách“ a slovo „najvyšší“ nahradiť slovom „vyšší“.
K bodu 14
9. V § 11 ods. 4 je potrebné za slová „o priznaní alebo“ vložiť slovo „o“.
K bodu 17
10. V § 13 ods. 2 je potrebné slová „Útvar sociálneho zabezpečenia Ministerstva vnútra Slovenskej republiky, Ministerstva spravodlivosti Slovenskej republiky, Ministerstva financií Slovenskej republiky, Slovenskej informačnej služby, Národného bezpečnostného úradu, Finančného riaditeľstva Slovenskej republiky“ nahradiť slovami „Ministerstvo vnútra Slovenskej republiky, Ministerstvo spravodlivosti Slovenskej republiky, Ministerstvo financií Slovenskej republiky, Slovenská informačná služba, Národný bezpečnostný  úrad,  Sociálna poisťovňa, Finančné riaditeľstvo Slovenskej republiky“.
K bodu 19
11. V § 17ba ods. 1 je potrebné prehodnotiť slová  „31. mája 2009“ a nahradiť ich slovami „31. decembra 2015“.
K bodu 20

12. V označení prílohy vpravo hore  je potrebné slová  „v znení zákona č..../2015 Z. z.“
      vypustiť ako nadbytočné.
13. V názve prílohy je potrebné slová „Vzorec pre výpočet sumy“ nahradiť slovami „vzorec na výpočet sumy“. Táto pripomienka platí pre celé znenie prílohy.

14. V prílohe je potrebné prvý a druhý vzorec označiť radovými číslovkami s bodkami, a to „1.“ a „2.“.
Bratislava 17.  októbra  2015
